ΕΝΗΜΕΡΩΤΙΚΟ ΣΗΜΕΙΩΜΑ ΓΙΑ ΕΝΑΡΞΗ ΛΕΙΤΟΥΡΓΙΑΣ ΟΛΟΗΜΕΡΟΥ ΤΜΗΜΑΤΟΣ

Αγαπητοί γονείς,

από την ερχόμενη Δευτέρα 19 Σεπτεμβρίου 2022 ξεκινάει στο σχολείο μας η λειτουργία του Ολοήμερου Τμήματος, για το οποίο εκδηλώσατε ενδιαφέρον για φοίτηση των παιδιών σας. Υπεύθυνες εκπαιδευτικοί του προγράμματος -ανά ημέρα- θα είναι οι εξαιρετικές δασκάλες του σχολείου μας:

ΔΕΥΤΕΡΑ: ΝΙΚΟΛΑΟΥ ΙΩΑΝΝΑ

ΤΡΙΤΗ: ΠΑΣΤΡΙΚΟΥ ΜΑΡΙΑ

ΤΕΤΑΡΤΗ: ΓΑΛΟΥΖΗ ΝΟΜΙΚΗ

ΠΕΜΠΤΗ: ΧΑΛΙΠΗΛΙΑ ΔΙΟΝΥΣΙΑ

ΠΑΡΑΣΚΕΥΗ: ΠΑΣΤΡΙΚΟΥ ΜΑΡΙΑ

Το πρόγραμμα θα ξεκινάει μετά τη λήξη του πρωινού ωραρίου στις 13:15 μ.μ. Μετά από ένα 5λεπτο διάλειμμα, ξεκινάει η 1η ώρα του προγράμματος στο Ολοήμερο, που περιλαμβάνει το φαγητό. Επίσης, θα γίνει προσπάθεια να περάσουν στα παιδιά μηνύματα για την υγιεινή διατροφή, την ασφάλεια των τροφίμων (διατροφική αγωγή) κ.τ.λ. Το περιεχόμενο του γεύματος αυτού είναι δική σας επιλογή. Μπορεί να πρόκειται για ένα πρόχειρο φαγητό, τύπου σάντουιτς, ή να τους φέρνετε εσείς κάτι μαγειρευτό από το σπίτι, εφόσον βρίσκεστε κοντά. Μην λησμονείτε το νερό και δίνετε στα παιδιά σας έξτρα ποσότητα.

Ακολουθεί 15λεπτο διάλειμμα και στη συνέχεια η 2η διδακτική ώρα (Μελέτης – Προετοιμασίας), κατά την οποία τα παιδιά, με τη βοήθειά των διδασκαλισσών, θα μελετούν τα μαθήματα της επόμενης ημέρας, θα λύνουν τις ασκήσεις τους, θα συμπληρώνουν τις φωτοτυπίες τους και γενικότερα θα γίνεται προσπάθεια να ετοιμάζονται όσο το δυνατόν καλύτερα, χωρίς αυτό να σημαίνει πως στο σπίτι δεν θα πρέπει να συνεχίσουν τη μελέτη των μαθημάτων, ιδιαίτερα των βοηθητικών. Η 2η διδακτική ώρα ολοκληρώνεται στις 3:00 μ.μ. και όσοι από εσάς ζητήσατε να τα παραλαμβάνετε τότε, θα πρέπει να φροντίσετε σχετικά την έγκαιρη προσέλευσή σας.

Ακολουθεί δεύτερο 15λεπτο διάλειμμα και έπειτα η 3η διδακτική ώρα, με ένα μάθημα ειδικότητας (εικαστικά, μουσική, θεατρική αγωγή, ηλεκτρονικοί υπολογιστές). Οι εκπαιδευτικοί ειδικοτήτων είναι οι ίδιοι που διδάσκουν και στο πρωινό πρόγραμμα. Η εκάστοτε υπεύθυνη δασκάλα παραμένει στο σχολείο μέχρι τη λήξη του προγράμματος, αλλά τα παιδιά κατευθύνονται στην αντίστοιχη αίθουσα-εργαστήριο. Το πρόγραμμα θα ολοκληρώνεται στις 4:00 μ.μ., και εσείς θα μπορείτε να προσέρχεστε και να παραλαμβάνετε τα παιδιά σας ή θα μπορούν να επιστρέφουν στο σπίτι μόνα τους, μετά από σχετική συμπλήρωση Υπεύθυνης Δήλωσης.

Οι υπεύθυνοι του Ολοήμερου καθώς και τα μαθήματα που διδάσκονται την 3η ώρα είναι δυνατόν να αλλάξουν κατά τη διάρκεια της χρονιάς. Για κάθε αλλαγή που προκύπτει θα ενημερώνεστε εγκαίρως.

Τέλος, θέλω να σας υπενθυμίσω την υποχρέωση να είναι η φοίτηση των παιδιών στο Ολοήμερο όσο το δυνατόν πιο τακτική. Θα τηρείται απουσιολόγιο.

Αν έχετε ακόμα ερωτήματα, μη διστάσετε να επικοινωνήσετε μαζί μου στο 2243029190.

ο Διευθυντής

Κόκκινος Νομικός